3 vas nadat huis in Bethelsdorp afbrand | Netwerk24
Deur Cara-Lee Dorfling 10 Desember 2019 15:17
Die huis in Imbuiastraat is verwoes nadat brandstigters dit glo in 'n bendeverwante voorval geteiken het. Foto: Verskaf
Die drie jong mans van Port Elizabeth se noordelike voorstede is vasgetrek nadat die huiseienaar hulle op die toneel herken en later aan die polisie uitgewys het.
Die eienaar wat nie tuis was nie, het sy huis in Imbuiastraat in Bethelsdorp vroegoggend in ligte laaie aangetref nadat sy bure hom van die brand in kennis gestel het. Hy het ook gesien hoe mense skote op die huis afvuur.
Volgens kol. Priscilla Naidu, polisiewoordvoerder, is niemand in die voorval beseer nie, maar die huis is in puin gelê.
Terwyl die polisie later die oggend die toneel ondersoek het, het die huiseienaar twee van die mans aan die polisie uitgewys wat hy glo tydens die brand voor sy huis gesien het.
Naidu sê twee mans, onderskeidelik 19 en 24 jaar oud, is Maandagmiddag op 'n aanklag van brandstigting in hegtenis geneem.
Verdere ondersoek het tot die inhegtenisneming van 'n 18-jarige man in verband met die voorval gelei.
Die polisie se ondersoek dui tans daarop dat die voorval bendeverwant is. Die drie verdagtes sal binnekort in die landdroshof in Port Elizabeth voorkom.